送羅正之年兄出使二浙
作者：張舜民
朝代：宋

paragraphs: 玉麈助清談，金貂飾高位。
二物已殺身，無剝生民利。
君爲使者官，猶作農夫事。
隨軒載畚插，一心惟度地。
惟梁及齊岱，潢汙變滯穗。
玉食反無魚，黄牛如象貴。
凡人畏辛苦，君處乃樂易。
富哉太伯墟，吳越之委積。
二年苦昏墊，竈臼成蛙肆。
一日死百人，官司但熟視。
不獲乃命君，物議已爲遲。
君其尚勉旃，副彼朝廷意。
若爲濬涇洪，可得露城市。
誅其姑息人，戢彼因循吏。
死者不可招，存者如何置。
赴海與壑鄰，實繫君之智。
君家本天台，立身頗勤勩。
一生在州縣，晚歲稱憲使。
南人重衣錦，今爾實自致。
弭節拜墳墓，椎牛設鄉遂。
翁媼上籬觀，揮零復嗟喟。
咸曰羅家兒，今日乃如是。
伊予出西北，仕路每相值。
交代又同年，莫予論事契。
嗜好無不同，出處亦有類。
天台與四明，一生游夢寐。
淡蕩秋風中，都門把歸袂。
行與興公游，閒過賀老醉。
二客儻有言，因風幸相寄。